GOLD มั่นใจ”สามย่าน มิตรทาวน์”มูลค่า 8.5 พันลบ.ดันรายได้ค่าเช่าเพิ่มกว่า 25%
GOLD มั่นใจ"สามย่าน มิตรทาวน์"มูลค่า 8.5 พันลบ.ดันรายได้ค่าเช่าเพิ่มกว่า 25%
25 พ.ค. 2559

นายธนพล ศิริธนชัย ประธานอำนวยการ บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD เปิดเผยว่า โครงการ”สามย่าน มิตรทาวน์”มูลค่าโครงการรวม 8,500 ล้านบาท มีกำหนดเปิดให้บริการในปี 63 จะทำให้สัดส่วนรายได้จากค่าเช่า คือ อาคารสำนักงาน และรีเทล จะปรับเพิ่มขึ้นมาอยู่ที่ 20-25% จากปัจจุบันอยู่ที่ 15-20% และที่เหลือจะเป็นรายได้จากการพัฒนาอสังหาริมทรัพย์แนวราบ
สำหรับความคืบหน้าของ “สามย่าน มิตรทาวน์”ขณะนี้อยู่ระหว่างการขอใบอนุญาตก่อสร้าง และรายงานผลประทบสิ่งแวดล้อม (EIA) คาดว่าจะสามารถลงเสาเข็มได้ในอีก 2 เดือนข้างหน้า และน่าจะดำเนินการก่อสร้างแล้วเสร็จในต้นปี 63 ซึ่งบริษัทประเมินว่าโครงการดังกล่าวจะถึงจุดคุ้มทุนภายใน 10 ปี และมีผลตอบแทนจากการลงทุน (IRR) ราว 12-13%
นอกจากนี้ บริษัทยังคงเป้าหมายยอดรับรู้รายได้ปีนี้จะอยู่ที่ 9,700 ล้านบาท จากปีก่อนทำได้ 8,600 ล้านบาท โดยมองแนวโน้มไตรมาส 2/59 รายได้น่าจะดีกว่าไตรมาส 2/58 หลังได้รับอานิสงส์จากมาตรการกระตุ้นภาคอสังหาริมทรัพย์ โดยเฉพาะในเดือน เม.ย.59 ที่เป็นช่วงก่อนสิ้นสุดมาตรการดังกล่าว ทำให้รายได้เติบโตอย่างมีนัยสำคัญ ขณะที่ยังต้องรอดูเดือน มิ.ย.59 ว่าผลการดำเนินงานจะดีกว่าไตรมาสแรกได้หรือไม่ โดยไตรมาส 1/59 มีรายได้อยู่ที่ 2,413.06 ล้านบาท
ขณะที่บริษัทคาดว่าจะทำยอดขายทั้งปีได้ตามเป้า 1.4 หมื่นล้านบาท จากปีก่อนที่ 1.3 หมื่นล้านบาท โดยมั่นใจว่าจะเปิดโครงการได้ทั้งสิ้น 15 โครงการตามแผนงานที่กำหนดไว้ มูลค่าโครงการรวม 1.6 หมื่นล้านบาท โดยไตรมาสแรกได้เปิดโครงการใหม่ไปแล้วจำนวน 3 โครงการ และวางงบซื้อที่ดินในปีนี้ไว้ที่ 3,000 ล้านบาท